遊天竺寺
作者：盧元輔
朝代：唐

paragraphs: 水田十里學袈裟，秋殿千金儼釋迦。
遠客偏求月桂子，老人不記石蓮花。
武林山價縣隋日，天竺經文隸漢家。
苔壁媧皇鍊來處，泐中脩竹掃雲霞。
（見《兩浙金石志》卷二。
）（〖1〗石刻詩前原題「大唐杭州刺史盧元輔」九字。
〖2〗阮元《兩浙金石志》：「右刻在下天竺神尼塔下磨崖，文九行，右行，正書，徑二寸。
此詩《全唐詩》未載。
按盧元輔於德宗時自河南縣令除杭州刺史，嘗於武林山作見山亭，見《咸淳臨安志》。
又《胥山碑銘》，元和十年盧元輔文，王遹書，見《輿地碑目》。
此疑元和時刻。
又《陜西通志》云：『盧元輔滑州人，曾爲華州刺史。』
《郎官石柱題名》有金部郎中盧元輔。
白樂天有《盧元輔除杭州刺史制》，中云：『嘗守商都，再領京縣。』
皆其歷官也。
石本『泐中脩竹掃雲霞』，『泐』字係原刻，『脩竹』二字係改鑿。
『大唐』二字亦添補。
《西湖志》作『洞中』，蓋據文理，未見石刻也。」
〖3〗《杭州府志》引《武林石刻記》：「唐盧元輔《遊天竺詩》，縱一尺八寸，橫二尺，正書，字徑二寸。」）。